閏月九日劉檢詳入山問近作
作者：釋居簡
朝代：宋

paragraphs: 北磵尋新築，東籬管舊香。
雨交前九月，晴到後重陽。
蟻慕無羊肉，鴻謀缺稻糧。
餐英聊自笑，辟穀竟何傷。
心遠喧常寂，山深拙可藏。
息陰慙惡木，同調友孤芳。
藂蓧緣苔砌，閑花蔓蘚牆。
寒枝繁鳥雀，落照下牛羊。
綠欠荷檠雨，青知橘未霜。
歲華驚過鳥，秋思老吟螿。
老子便幽事，深雲僦睡鄉。
指呼閑部曲，嘯詠嬾封疆。
率爾鳴天籟，泠然似野航。
汲溪酬欵乃，濯足詠滄浪。
蟻爲誰開國，蜂如我敬王。
俗休嘲賦杼，騷謾吊沉湘。
蘭茝新紉佩，芙蓉嫩製裳。
不知元亮醉，何似接輿狂。
更復求三益，何須饋五漿。
龍山在何許，雲水渺相望。